Tortura erromantikoa | Kultura | Berria\nZuzendaria: Claire Simon. Herrialdea: Frantzia. Iraupena: 95 minutu.\nEz zaitezte nahastu izenburuarekin, Claire Simonek zuzendu duen azken lana ez delako pastiche erromantikoa, kontrakoa baizik. Zinemagileak dokumentala, dokufikzioa eta cinéma vérité-aren mugetan dabiltzan lanak proposatu izan ditu. Oraingoan, Marguerite Duras idazle frantsesaren maitale izan zen Yann Andreari bere garaian egindako eta kaseteetan gordetako elkarrizketetan oinarritu da, eta elkarrizketa horien eszenaratzea eskainiko digu.\nSimonek zineman bahituko gaitu, eta protagonistak —Yann Andreak— bere bizipenak azaltzen dituen bitartean, adreiluzko horma erraldoiak eraikiko dizkigu pantailaren hiru alboetara, alde egin ez dezagun. Libre geratuko den alde bakarra pantaila izango da, beraz, eta bertan, Andrearen aitortza. Filmetik mentalki ihes egitea izango da ihesbide bakarra. Protagonista, bitartean, bere bizipenez ariko zaigu etenik gabe, ia denbora guztian egongela geldi batean. Ordu eta erdi iraungo duen testigantza izugarria.\nFilmak arrisku asko hartzen ditu formalki. Guztiz estatikoa izango da ia, bi bloke nagusitan banatua, bi elkarrizketa, bi deklarazio itogarri. Estatikotasun izugarri hori guztia artxibo irudiekin osatuko du zuzendariak, eta esperientzia arinagoa egingo duten beste baliabide gutxi batzuk ere erabiliko ditu, guztiak interesgarriak eta ezinbestekoak etxe hartako izugarrikeriatik aldendu gaitezen, arnasa egiteko.\nSimonek bortxaz eramango gaitu Durasek bere maitalearekin erabili zuen indarkeriaz jabetzera, denbora errealean entzun dezagun mututua, ezabatua eta ukatua den pertsona despertsonifikatuaren aitortza. Aitortza hori jasan dezagun. Simonen biolentziak asaldatuko gaitu, eta ihes egitearen beharra izan dezakegu, edo, akaso, liluratu egingo gaitu, maitasuna heriotza delako, betiere Durasen hitzetan.


Igoera apala koronabirusaren datuetan: 78 positibo berri, eta %4,1eko tasa - Nafarroa - euskalerriairratia.eus\nIgoera apala koronabirusaren datuetan: 78 positibo berri, eta %4,1eko tasa\nEuskalerria Irratia 2021-02-18 10:16\nAste honetan koronabirus kasu berriak %40 murriztu dira aurreko asteko epe berarekin alderatuta. Atzo 132 gaixo zeuden ospitaleratuta ospitale-sareko zentroetan. Koronabirusarekin lotutako bederatzi ospitaleratze berri izan ziren, horietako hiru ZIUn. Atzo ez zen heriotzarik gertatu.\nNafarroan 78 kasu positibo berri izan ziren atzo, aurreko egunean baino hemezortzi gehiago, baina positibo tasa %5etik behera mantendu da. Atzo 1.886 proba egin zituzten foru erkidegoan, PCR eta antigenoen testen artean, eta horietatik 78k positibo eman zuten, %4,1.\nBeraz, igoera apal bat izan da aurreko egunekin alderatuta, aste osoan oso datu baikorrak izan baitira. Atzo, esaterako, Nafarroak udaz geroztik izandako positibo tasarik txikiena erregistratu zen, %2,3, eta, halaber, astelehenean, uztailetik izandako positibo kopururik baxuena: 48 kasu.\nZonaldeka, Iruñean eta bere eskualdean kasu positiboen %59 izan ziren, Lizarran %5 eta Tuteran %12. Gainerako positiboak (%24) Nafarroako beste eremu batzuetan banatzen dira.\nOspitale-okupazioaren ikuspegitik, Osasunbidea-Nafarroako Osasun Zerbitzuak jakinarazi duenez, ospitaleratzeen eta alten balantzea egin ondoren, 132 pertsona daude Covid-19rekin ospitaleratuta (atzo baino lau gutxiago), horietako 24 ZIU lanpostuetan daude (atzoko kopuru bera) eta beste 21 etxeko ospitaleratzean (atzo baino hiru gehiago). Gainerakoak, 87 paziente, plantan daude (atzo baino zazpi gutxiago). Pertsona horiek guztiek positibo eman zuten PCR proba batean, infekzio hori izan edo ez ospitaleratzearen arrazoia, eta Covid-19 espazioak okupatzen dituzte.\nBirusak eragindako infekzioen intzidentzia metatua 50.598 da Nafarroan.\n2.000 dosi baino gehiago emanda\nTxertaketari dagokionez, 2.011 dosi eman zituzten asteazken honetan, hau da, 47.220 txerto eman zituzten Nafarroan, orain arte jaso dituzten 55.065 txertoetatik. Orain arte, 18.131 lagunek hartu dute txertoa osorik, atzo 878k bigarren dosia jaso ostean.


Adinekoak eta dispertsioa, aurtengo arreta gunea | Noaua Kultur Elkartea\nHemen zaude: Hasiera » Jendartea » Adinekoak eta dispertsioa, aurtengo arreta gunea\nAdinekoak eta dispertsioa, aurtengo arreta gunea\nBy\tnoaua\ton\t2019-01-11\tin\tJendartea, Politika\nIaz dispertsioa eta gurasoak espetxean zituzten motxiladun haurren eskubideen inguruan jarri zuten arreta gunea. Aurtengoan, gaixorik egon edota adinduak direnengan. Testuinguru honetan, larunbaterako (urtarrilak 12) deitu du Sare mugimenduak manifestazio bana Bilbon (La Casillatik) eta Baionan (Laugatik). 17:00etan abiatuko dira, “Orain presoak” aldarripean. Urtero moduan, autobus zerbitzua antolatu da Usurbildik. Izena aurrez eman ohiko tokietan.\nHitzorduoi begira, dispertsioa eta adinekoak hizpide nagusi hartuta, mahai-ingurua antolatu zuen Usurbilen Nahi Ditugu bilguneak abenduaren 19an Sutegin. Urtzi Errazkin Etxerat-eko bozeramailea, Javier Ondo medikua eta Mari Karmen Anza, Olatz Lasagabaster presoaren ama gonbidatu zituzten hitzordura.\nLehenbizi, albiste honi atxikia duzuen “Azken arnasa arte” film laburra proiektatu zuten. Euskal presoen adineko senideak eta gaixo direnen errealitatea plazaratzen du ikus-entzunezkoak. Kurkuluxetan elkarteak ekoitzi du, iaz “Motxilaren umea” filma ekoiztu zuen elkarte berak.\n“Gure nagusiek, gure aitita-amamek une latzetan ere, beraien berotasuna eta begiraden lasaitasuna helarazi dizkigute. Film honetan, espetxeak eratortzen duen egoera gogor baten aurrean gure nagusien jarrera islatzen da,….berriro ere eredugarria eta txalogarria suertatzen delarik. Azken 30 urteotan ehunka aitita eta amamak filmean agertzen den egoera jasan behar izan dute eta zoritxarrez gaur egun jasaten jarraitzen dute”.\n“Asko agurrik esan gabe doaz”\nSufrimendu hau gizarteratzea ezinbestekotzat jo zuen Errazkinek proiekzioaren segidan egin zuten solasaldian zehar. Eta horretan “denok dugu zeregina”, nabarmentzen zuen.\nBidegabekeria honekin amaitu beharra aipatzen zuen medikuak. “Dispertsioak arriskuan jartzen du presoen bizitza, baita ingurukoena eta are gehiago, adinekoen osasuna. Egoera honi bukaera eman behar zaio”.\nHainbat datu plazaratu zituzten. Presoen adina gorantz doa, 25 preso badira 60 urtetik gorakoak, beste 3, 70 urte baino gehiago dituztenak. Gaixo direnak; 40 urtetik gorako 30 preso, eta 60 urtetik gorako beste 13. Presoekin batera, paraleloki adinean aurrerantz doaz senideak ere. Sarritan, 500-800 kilometro arteko bidaia luzeak egin beharrean aurkitzen dira. Errepidearen egoera, eguraldia, presoa nola egongo den, bisitatik nola aterako diren, osasunak noiz arte ahalbidetuko dien senide presoa bisitatzea… Horrek guztiak estres fisiko eta psikiko handia eragiten badio pertsona orori, are gehiago kolektibo honi. “Egoera berrietara egokitzeko gaitasun gutxiago dute”, adierazi zuten Sutegiko solasaldian.\nSeme-alabak edo bilobak espetxean dituzten guraso edo aiton-amonak beldur dira askotan, “noiz helduko den, bere azken bisita”. Eta hori gertatzean, “bada neurri batean, seme-alaba galtzea, ezin duzulako ukitu, ikusi”.\nUrteotan euskal presoren senide ugari hil dira, “asko agurrik esan gabe doaz”. Preso askok egiten dituzte larriki gaixorik duten senidea bisitatzeko eskaera. Sutegin nabarmentzen zutenez, baimenok ukatzen zaizkie sarritan. Baimentzen zaienen kasuetan, “zama handiko” bidaiak izaten dira. “Ordubete eskas izaten dute, eskuburdinekin eta poliziarekin”, baldintza horietan gaixo den senidea bisitatzeko.\nXuak, Olatzek, Patxik eta senideek sufritzen duten errealitatea\nHurbileko amona baten lekukotzaren berri jaso zuten Sutegira joandakoek; Mari Karmen Anzarena. Bere alaba Olatz Lasagabasterrek, Patxi Uranga eta haien haur Xuarekin, Usurbildik 600 kilometrora segitzen du, Valentziako Picassent espetxean. Dagoeneko zigorraren hiru laurdenak beteak izanik, baldintzapean aske eta Usurbilen behar luketen arren.\nKasu zehatz honetan ere isla argia du senide gaixoen eta adinduen gaiak. Mari Karmenek azaldu zuen Sutegin. Batetik hor dago Xua. Urtebete barru, 3 urte beteta, Picassenteko espetxetik irten beharko du. Amona egingo da bere kargu. “Ardura baino poz askoz handiagoa izango da”, zioen Mari Karmenek Sutegin.\nBerak bisitatu ahal du biloba, bere amak ordea ez. Olatzen amonak 92 urte ditu, “duela 6 urte biloba ikusten ez duela”. Birbiloba ikusteko irrikitan dago. Patxik ere amona bizirik du, baina “atxilotu zutenetik ez du ikusi”. Senideok, Olatz, Patxi eta Xua ikusi nahian dira, baina ezin. Ez daude Valentziako Picassentera eta handik buelta egiteko, 1.200 kilometroko bidaia egiteko osasun baldintza egokietan.


BEHAR GINUEN BAKARRA!\nJauna, zentzu-gabekoak munduan zear banatzen dituzularik Euskal-erriarentzat atxikia duzun saski joria ez dea oraindik akitua?.\nGainezka eginik bai gagoz!.\nEhun urte ta gehiago pasatuak ditugu itzen kontrako gudu ikaragarrian, eta oraingoan... Oraingoan juduen kontra abiatu behar omen dugu!.\nIrakurria dut, egun batzu direla, Prix Goncourt delakoaren ingurukoai buruz Jon Mirande-k eginikako artikulua.\nNondik sortu ditu, juduak, judu-zaleak eta judu-etsaiak direla-ta izkiriatu dituenak oro?.\nHango ustegoen gogoratzekotz ez da bide bat baizik: mundua eta gizonak antisemita amorratu baten begiez ikustea.\nHango aldekoikeria, ez-jakinak, xinplekeriak eta... ez-egiak erokeria zahar baten agertze berriak ditugu: antisemitizgoaren, alegia.\nHorik hola, Mirande-ren artikulua hondotik aztertzea ezin berez daiteke delako filosofia hortatik (2) Beste-alde, juduen etsaiekin hauxe dugu beti-ereko hixtorioa.\nHorrengaitik, heen teorien oin-arria ikustekotz beharrezkoak liretezkeen gertaera eta proba konkretuen bila asten garenean, berehalaxe agertzen zaigu hunakoa: antisemitizgoaren egia aurretikan on-artu behar dela, haren aldekoek nahi bezala gertaerak eta probak ikustekotz.\nPentsaera horrek beti sasi-abstraktutik konkreturat egiten du bide, behin ere ez kontrako alderat.\nBatzutan (hala nola intelektual ustelen aurka egiten dutelarik), aldekoek ere aitortzen duten bezala, arrazoinaz eta experientziaz kanpo azitzen da, ta mugitzen, delako gogo-egoera: nahi-menez, ahal-menez, majiazeta erabili mundu berezian.\nHarat eta, batez ere, hura moldatzen duten kondizione ta hondoko kausa guztietarat bildu behar gure egin-ahalak, zerbait ulertuko ba dugu.\nAlta ba, antisemitizgoaren kritika amaika bider egina izanki, jarraiki behar duguia holako gauza bati oldartuz, hango utsak behin eta berriz salatuz, azkenik gabeko Affaire Dreyfus batetan murgilduz?.\nEz nik uste.\nIzatekotz, ordu genuke parrari emateko.


KASKAROTAK ETA ZANPANTZAR URRUÑAKO KARRIKETAN | elinberri\nKASKAROTAK ETA ZANPANTZAR URRUÑAKO KARRIKETAN\n2020. martxoak 4 Albisteak, Joseba Aurkenerena Barandiaran\nOtsailean euskal inauteak eztanda egin zuen Euskal Herri osoan. Ituren, Zubieta eta Aurtitzeko joaldunek hastapena eman zioten, joareak joz eta isipuez izpiritu eta indar gaixtoak uxatuz, eta geroztik gure geografia osoan errepikatu dira antzeko erritual zaharrak (eta horren zaharrak ez diren beste batzuk ere): santibateak, kaldereroak, inudeak eta artzainak, maskaradak, libertimenduak, kaskarotak… etengabeko zerrenda luzea eginez.\n1.- Kaskarot Eguna.-\nBertsolariek hiruna bertso egiten zuten, eta gero konpartsako guzti-guztiek honako errepikaz erantzuten zieten: Etxerik etxe, auzorik auzo, atez ate, pausoz pauso.Kanpoko hotzak erraiten digu barnean dugula goxo. Ostatua jadanik jendez lepo zen, eta hurbildatukoek bertsoen bukaerak eta aipatu errepika ozenki abesten zituzten. Eta horrela oren batez. Hamabietan, Xaiatik atera, mahai eta botoila guztiak hustu ondoren, eta herriko plazara joan dira. Han gauza bera egin dute Batika osatuaren aitzinean, eta gero barruan bapo bazkaldu\n2.- Zanpantzar Eguna.-\nHalako ibilaldi zaratatsua egin ondoren, berriz ere, plazara iritsi ziren, eta hantxe Zanpantzarren inguruan ibili ziren buila handia sortuz. Gero kaskarotek hainbat dantza egin zuten: makilttiki-dantza eta abar. Zirtzilek, berriz, Oi Pello Pello doinuaz Urruñan horren ohikoa den dantza egin zuten, makilez lurra, behin eta berriz, astinduz. Aipatu behar da, Urruñan mutilak kaskarot direla eta neskak zirtzil. Hartza, akerbeltza eta kotilungorriak, anartean, jendea zirikatzen ibili ziren. Gero, zapatazain-dantza famatua egin zuten, arrakasta handiz eta ikusleen irri algarak sortaraziz.


Martitzenean Usotegiko lurra erosten dutenei zakua autora garraiatzen lagunduko die Lekitto Bedarrak - Lea-Artibai eta Mutrikuko Hitza : Lea-Artibai eta Mutrikuko Hitza\nMartitzenean Usotegiko lurra erosten dutenei zakua autora garraiatzen lagunduko die Lekitto Bedarrak\nLekeitioko ortularien elkartekoak martitzenean [urriak 20] Usotegin egongo dira, 17:00etatik 18:30era. Erosleei erraztasunak emateko helburuagaz egin dute deialdia. 25 euroko zakua euro baten saltzen dute, eta lurra "kalitate onekoa" dela azpimarratu dute.\nLekitto Bedarreko kideak, Usotegiko lurra batzen. Argazkia: Lekitto Bedarra\nLekitto Bedarra Lekeitioko ortularien elkartekoak Usotegiko lurra saltzen hasi ziren uztailean, eta lortutako diruagaz lanabesak gordetzeko parkean eraikin nahi duten etxola erosi nahi dute. Martitzenean [urriak 20], baina, elkarteko kideak 17:00etatik 18:30era Usotegin egongo direla esan dute, eta lurra erosten dutenei autoraino garraiatzen lagunduko dietela esan dute. Lurra “kalitate onekoa” dela azpimarratu dute taldeko kideek. 25 kiloko zakua euro baten saltzen dute. Esan dutenez, momentuz hiru pertsonak egin dute lurra erosteko eskaera. “Baina espero dugu gutxika-gutxika jendea animatzea eta gure helburua gauzatzen laguntzea!”.\nElkarteak auzolana bultzatzen du, eta modu horretara atera dute saltzen ari diren lurra ere. Saltzen hasi zirenean esan zutenez, parkeko lurrari harriak kentzen dizkiote, edozein lorontzi edota orturako erabilgarria izateko. “Uste dugu aukera on bat izan ahal dela behar duenak zaku batzuk erostea eta bere loreak edota ortua lur bikain honekin hobetzea”. Dena dela, posta elektronikoz ere lurra erosteko eskaerak egiteko aukera dago: lekitto.bedarra@gmail.com.\nEtxolak 3.000 euro inguru balio dituela diote. “Parkearen mantenurako eta orturako erabiltzen ditugun lanabesak gordetzeaz gain, pandemia hasi zenetik herriko hainbat talde eta elkarteri (Gurutze Gorria, Elikagaien Bankua, Dominika monjak) banatzen diegun uzta gordetzeko erreztasuna ere emango digu”. Aurreratu dutenez, lurra ateratzen duten lekuan kokatu nahi dute etxola.\nLurra ateratzen duten lekuan eraiki nahi dute etxola. Argazkia: Lekitto Bedarra.\nArgazkia: Lekitto Bedarra.


Lakarreko bataila · Turismo rural en Navarra\nEstás en: HASIERA · AISIA ETA TURISMOA · JAIALDIAK ETA EGITARAUAK » Lakarreko bataila\nDeierri bailaran, 2004. Urtetik batailaren ospakizuna egiten da hainbat ekitaldi antolatuz, horien artean, bataila eman zen tokietara bisita gidatuak.\nBaina 2007ko ekainaren 10ean lehenengo aldiz bataila birsortu zen, muntaiak xehetasun guztiak mantenduko zituela bermatu zuten bizilagunen laguntzarekin eginiko errepresentazio zoragarri baten bidez. Kilkarrak antzerki taldea muntaiaren koordinazio eta produkzioaz arduratu zen, Jose Mª Tudurik eginiko gidoia, Tuduri berak eta Pedro Echávarrik zuzendu zutelarik.\n1875eko otsailaren 3an, Lakarren, Karlisten armadak Iparraldeko armada liberala erasotu zuen, hau, Karlisten garaipenarekin bukatu zelarik. Bataila, Lakar herrian eman zen eta 1000 soldadu baino gehiago hil ziren, karlistak zein liberalak.\nBataila, Allotzeko kontzejuan sortu zen, bertan, karlistak armada liberala erasotu zuen, hauek, musikaz lagunduta herriko plazan bazkaltzen ari ziren bitartean. Ustekabeko erasoa izaki, karlistek irabazi zuten. Liberalek Lorkara ihes egin zuten, bertan Eskintza mendiko San Kristobal baselizan, zegoen agintea eta aurreko gauean, Alfontso XII erregeak ere han egin zuen lo.\nBigarren guda karlistan jazotako gertakizun garrantzitsua izan zen bataila hau, XIX. mendeko azken borrokaldi zibilean gertatutako Iparraldeko armada liberalaren porrotik nabariena izan zela esan dezakegularik,.\n1875. urtearen amaiera da, armada Karlistaren porrotarekin eta beren errege zen Carlos VII.ren Frantziarako ihesarekin amaituko zen urtea.\nHilabete lehenago, 1874ko abenduaren 29an, Alfontso XII.a, 17 urte zituena, errege izendatu zuten Sagunton. Madrileko Ministro Kontseiluak izendatu berri zen erregeari iparraldera joateko eskatzen zion, gatazkaren bihotzean bertan, oraindik ere indartsu zegoen armada karlistaren erresistentziaren aurkako ofentsiba baten buru izan zedin.\nUrtarrilaren 23an, Alfontso XII.ak 50.000 gizoneko armada ikuskatu zuen Peraltan, hauek, Primo de Rivera, Moriones eta Despujol jeneralen agindupean zeuden eta beren helburua Iruñeako blokeoarekin amaitu eta Lizarra, Don Karlosen armadarentzat interes handiko lekua, hartzea ziren. Karlistek 14.000 gizoneko armada eta armamentu oso murritza zuten, beraz, liberalen presioa zela eta beren gotorlekuak utzi behar izan zituzten, baita Iruñeako blokeoa ere eta Lizarrarantz abiatu ziren, herri hau Kantabriako II.en batailoiak defendatzen baitzuen.\nGares inguruan Mendiry jenerala Karlos VII.arekin elkartu zen eta armada liberalaren estrategia ezagun zutelarik Lakarren kolpe handi bat ematea erabaki zuten. Lakar otsailaren 2an hartu zuten Fajardo jeneralaren agindupean zeuden indar liberalek, bertan, herriaren defentsarako bi erregimentu utziz, Balentziako eta Asturiaskoa.\nAlfontso XII.ak gaua pasatu zuen San Kristobal ermitatik bere armadaren mugimenduak zaintzen zituen.\nHilaren 3an, goizean, karlistak posizioak hartzen hasi ziren, batetik Egiarteko baserrian eta bestetik Murilloko ermitan, azken honetan liberalek ez baitzuten defentsarik antolatu. Arratsaldeko lauretan, armada liberaleko soldaduak, etsaiak inguruan zituztela jakin gabe, herriko plazan Balentziako erregimentuaren musika entzunez jaten jarraitzen zuten. Guztia oso azkar gertatu zen. Mendiryk erasoa agindu zuen eta Perula, Villanueva eta Iturralde jeneralak, Egiartetik abiatuta, herrira gerturatu ziren liberalak ustekabean harrapatuz, eta hauek ez zuten erantzuteko ahalmenik izan.\nLakar hegoaldean kokaturik zegoen erregimentua ia erresistentziarik erakutsi gabe erretiratu zen eta Asturiaseko erregimentua, Allotz-eko posizioetatik gertuago, soldadu karlistaz inguraturik aurkitu zelarik inguruko etxeetan babes bilatzen saiatu zen ezertarako balio izan ez zuen defentsa saiakera bat eginez.\nBere aldetik, Argonz jeneral karlistak Lorkarantz ihes egin zuten soldadu liberalei bidea itxi zien Murillon. Valde-espinaren eta Bardiko Kondearen zalduneriak erasoa biribildu zuten, The Ilustrated London News egunkariko kazetari ingelesak bere kroniko zioen gisan, Lakarreko kaleak eta inguruko lursailak hilotzez beterik utziz. Alfontso XII. berak ere Oteizarantz ihes egin zuen.\nKarlisten eta liberalen artean ia mila soldadu hil ziren balore estrategikorikez zuen herrixka honetan eman zen batailan, hala ere, Alfontso XII.a bertan atzeman izan balute, agian XIX. mendeko historiak bestelako bilakaera bat izango zukeen.


Sopelako Udala - III. Duatloi Txikia irailaren 6an ospatuko da; izen ematea zabalik abuztuaren 25etik aurrera\nIII. Duatloi Txikia irailaren 6an ospatuko da; izen ematea zabalik abuztuaren 25etik aurrera\nHirugarren urtez, badator Sopelako Duatloi txikia! Irailaren 6an ospatuko da aurtengo edizioa, eta aurreko urte bietan egondako partehartze arrakastatsua errepikatzea da asmoa. Hirubi-k Triatloi Kirol Elkarteak eta Sopelako Udalak antolatuta, lasterketa 10:30ean hasiko da, Sopelako udaletxe plazatik (leku berean amaituko da).\n250 partehartzaile egotea aurreikusten da, kategoria ezberdinetan. Distantzia adinaren araberakoa izango da, baina guztiek korrika-bizikleta-korrika egin beharko dute. Honakoa izango da ordutegia eta kategoria-banaketa:


Euskal eta euskarazko –\nHorrekin agertzen dena da euskaraz egiten den guztia ez dela herri ikuspegi batekin egiten, ez dela “euskal” ikuspegi batekoa. Espainol edo frantses ikuspegi politiko-administratiboa indartu eta zabal daiteke euskaraz, ikastetxeetan bezala hedabideetan. Edo beste hainbat arlotan. Elebitasuna edota gauzak euskaraz egitea ez da beti herrigintzaren berme. Gure auzia ez da Frantzia edo Espainia (bere historia, administrazioa, kultura, propaganda…) euskaraz kontatzea. Ezta ere frantsesez edo espainolez ere eskaintzea euskaraz sortzen dena.\nahalduntzea, asimilazioa, euskal eskola, Euskal eta euskarazko, hezkuntza, hezkuntza sistema nazionala, historia\n15 pentsamendu “Euskal eta euskarazko”-ri buruz\nJosu Lavin 2020-12-10 10:04\nHegoaldean iracasleac ez daude behartuta Espainiaren arauera gauçac contatzen.\nLehen Hezcunçan, bederen, ez.\nNeu ia berroguei urthetan euscal maisua içan naiz iracascunça publicoan eta bethi libertate absolutoa eduqui dut erran nahi nuen guztia erraitecotz. Eta horixe eguin dut.\nErramun 2020-12-10 11:08\nEAEn historia 2, batxillergoan ematen da. Praktikan “maria” bat bihurtu da, 3o urteetan gai berdinak eta iruzkin berdinak ematen dira. Eta hemen bai betetzen dela esaldi hori: “euskaraz egiten dela espainiar kultura”. funtsean Espainiako ezkerraren balioak trasmititzen dira. Irakasle gehienak ere halakoak dira eta.\nLehen hezkuntzan irakasleek nahi dutena egiten dutela, batez ere gizarte zientzietakoak?…hori ere egia da. Gizarte “zientziak” emozionalismo absolutuan erori dira EAEko irakaskuntzan.\nBenat Castorene 2020-12-10 13:46\nArtikulu honek ongi erakusten du arazoaren sakontasuna eta poltika erosoa eremaiteagatik ilusioak entretenitzen dituzten erantzukizun larria.\nEneko Aritzaz deus ez jakitea grabea da dudarik gabe baina nahi nuke jakin, (batez ere iparraldekoak balira) zer ikasi eta atxiki duten 1789ko iraultzaz euskal herrian. Hori jakin eta ongi konprenitu gabe ezin da gaurko gure egoera ulertu.\nXuru 2020-12-10 15:46\nGizarte paraleloan bizi naiz. Norbaitek eman behar al dit Eneko euskaldun izatearen txartela?\nEneko Bidegain 2020-12-10 16:04\nXuru, artikulua ez da norbanakoari euskaldun izatearen txartela emateari buruz, ezta ere euskalduna izatea zer den edo zer ez den.\nLox 2020-12-10 17:21\n“Paradoxa bat da. Espainiaren eta Frantziaren postura ideologikoa zalantzan jartzen ez duen euskaltzaletasuna, itxura batean euskararen alde ari da; funtsean, ordea, euskara itotzea helburu duen sistema politiko bat iraunarazten du, eta epe luzera, euskara da galtzaile aterako.”\nParadoxa bat da. Espainiaren eta Frantziaren postura ideologikoa zalantzan jartzen duen ERDALzaletasuna, itxura batean euskararen alde ari da; funtsean, ordea, euskara itotzea helburu duen sistema politiko bat iraunarazten du, eta epe motz, ertain eta luzera, euskara ari da galtzen eta euskara da galtzaile aterako.\nHego 2020-12-10 17:23\nGaur egun nabarmena da irakasle askok euskal kulturaz duen ezagutza-falta.\nNire kasua azalduko dut, herri erdaldunean ikastola daukagu eta nire ikasle garaian Euskal Herriko herri ezberdinetako irakasleak genituen, hauek eurekin euskaltzaletasuna zekarten, azken finean etxean bertan bizi izan zuten giro euskalduna. Baina denbora aurrera egin ahala, ikastolara giro horretan bizi izan ez den irakasle mota bat iritsi egin da, justu lehentxeago ikasle izandako herriko edo eskualdeko irakasleak. Haien artean denetarik aurki dezakegu, baina asko, batez ere gazteenak, “apolitikoak” dira eta haien euskara edo euskaltzaletasunarekiko atxikimendua ez da nabari. Ikastola soilik lantokia da, handik at euskara ez dute erabiltzen eta noski, bere erreferenteak ez dira euskaldunak.\nEuskal curriculuma ez izateak belaunaldi berrietan eragina izan du.\nEneko Bidegain 2020-12-10 19:10\nDudarik gabe, Lox!\nBenat Castorene 2020-12-10 19:55\nHego, ezdakit zer pentsatzen duzun, baina eskualde euskaldun bat euskaldun mantentzea jadanik ikusten dugu zein zaila den oraiko egoera ideologiko eta politikoan.\nOrduan, errealista bagara, erdaldun zen eskualde bat piskabat haundia berreuskalduntzea ezinezkoa da. Oker ez banaiz, Odriozolak ez du besterik esaten bere liburu batean\nHego 2020-12-10 22:00\nBeñat, berreuskalduntzearekin euskara erabiltzeko gaztelania alde batera uztea esan nahi baduzu, ezinezkoa da. Familia askok egiten badute ere, beti egongo da gizartean nagusi den hizkuntza bat; hala ere, administrazioan, saltokietan, zerbitzuetan eta abarretan euskararen erabilera bermatu behar da, nahiz eta elkarrizketa elebidunak izan. Gaur egun ezinezkoa da, oraindik elebakarrak daudelako, baina gazteen eta haurren artean ezagutza ia unibertsala da, eta, beraz, etorkizunean ahal izan beharko litzateke.\nArazorik handiena ikasleek ikasketak amaitu ondoren eskuratzen duten euskara maila baxua da, murgiltze prozesurik bizi izan ez dutelako. (Erasmus euskalduna beharko dugu?)\nHirietan desberdina izan daiteke, euskaraz bizi den jende gehiago dagoelako, baina zoritxarrez ez dira komunitatean bizi eta euren indarra itsaso erdaldunean itotzen da. Herri batean zailagoa da, harreman sozialak txikiagoak direlako.\nMomentuz esperantza bakarra harreman elebidunak izatea litzateke.\nBenat Castorene 2020-12-11 09:46\nMilesker Hego, beti serio erantzuten duzu eta.\nGure aldeari dagokionez ez dut elebitasunean sinesten, beti desiguala eta artifiziala izanen da. Esperientziak erakusten du elebitasunean erdarak duela irabazten, errazagoa, “unibertsalagoa”…\nLinguistikoki errealista izaiteko, behar ginituzke eskualde batzu nun euskara litazatekeen hizkuntza ofizial bakarra eta frantsesa lehen hizkuntza arrotz derrigorrezkoa.\nPolitikoki beste kontu bat da baina denek badakigu badakigu politikoki errazena dela “ametsetako lukaiketarik” aritzea orai bezala.\nGalduak diren eskualdeak galduak dira baina arduratu beharko ginuke bertan bizi diren zinezko euskaldunak abandanatuak izan ez daitezen. Azken finean, bada ere kibutzen soluzioa.\nBada egiteko hautu bat ikusi nahi ez duguna. Oraindik euskara bizi den eskualdeak sanktuarizatu ala erabat deseuzkaldundu direnak berreuskaldundu.\nEne beldurra da hautu horren aurrean paralisatua egotea eta ez lortzea ez bata eta ez bestea.\nHego 2020-12-11 19:21\nBeñat, nik ere ez dut sinisten elebitasunean, ez behintzat hizkuntzak espazio berean elkarrekin bizi direnean, azken finean horrek diglosia eta konfrontazio linguistikoa besterik ez du sortzen.\nEspainia eta Frantziako legeen pean ezin da euskara hizkuntza ofizial bakar gisa ezarri. Gizarte mailan zerbait egin daiteke euskaldunon komunitateari indarra emanez; aniztasun etnikoa present dauden hirietako auzo etnikoetan gertatzen den bezala, non euren ama-hizkuntzan artatzen dituzten negozioak eta zerbitzuak dauden.\nNoski, EHko hiriak ez dira Belfast eta komunitate euskalduna eta erdaldunak harremanak dituzte. Baina Amerikan dauden Chinatown modukoak ez dira eredu txarra; haiek barne-harremanak eta hein batean beharrezkoak diren kanpo-harremanak dituzte. Horrela lortu dute beraien kultura babestea.\nBenat Castorene 2020-12-11 21:52\nBai Suitzan bezala, hizkuntza diferenteak lurralde diferentetan, bakoitza bere lurraldean, bizi daitezke elkarrekin estatu konfederal batean. Duela berrehun urte posible izango zen beharbada baina orai EHn ez da batere kasu bera.\nHiri handietan Chinatown bezalako auzoa irudikatzea naturala da. Baina urrundik jindako etorkin pobreek dute erabiltzen horrelako defentsa sistema, gehien bat hiri ezezagun batean lanean elkar lagundu eta sekuritatean elkar babesteko. Biziraupen kulturala ez da premia hoien ondorio bat baizik.Ez da gure kasua ere.\nIzan ere, eukaldunak barreiatuak eta eroso bizi dira erdaldunen artean eta ez lanak ezta beldurrak ez gaiituzte derrigortzen elgarretaratzera.\nxuru 2020-12-14 15:00\nEuskal hezkuntza sistema birplanteatzeko garaia da\nIker2 2020-12-14 22:51\nXuru, euskal eskola publikoaz harro zaudenez besteok ez dugu erabakitzeko eskubiderik.


LEGITIMISTA DIGITAL: el Carlismo contra la Globalización: septiembre 2013\nKARLISMOAREN MUTURREKO ESKUINA ETA KARLISMOAREN EZKERRA\nMiguel Ayuso, Estatu Espainiarreko nagusi denaren –eta kritikatzen duenaren– izenean justizia administratzen duen juez militarraren duela gutxiko hitzen aurrean:\nOnartu beharra dugu gaur egungo Karlismo espainiarra zatitua diharduela. Muturreko karlista eskuindarrak, ultramontanismo integrista eta katolikoagatik ezagunak, XIX. mendean zatituriko Alderdi Integrista Katolikoari gertuago daude benetako Karlismotik baino.\nMuturreko eskuin karlista Diktadura Frankista gogorarazten dizkiguten oinarri erlijioso batzuen printzipio sutsuen defentsan oinarritzen da. Ez da kontzientzia, pentsamendu eta, oro har, kultu askatasunak errespetatzen dituen katolizismoa, kontrakoa baizik: askatasun horiek guztiak suntsitzea bide du, Dotrina Katolikoaren pean jartzeko, eurentzat egiazkoa den bakarra. Planteamendu ultramontano hauek ez dute, ez orain eta ez inoiz, karlisten arteko adostasun demokratikoa lagunduko, muturreko eskuindar karlistek EZ dutelako demokrazian sinisten, ez eta Espainiako herrien pentsamendu ezberdintasunak eta erlijio forma anitzak errespetatzen dituzten sistemak ere.\nKatolizismoaren iragan erreakzioan hain errotuta dagoen integrismo katoliko militante horretan, Inkisizioa eta Gurutzadak gogorarazten dizkigutenak, muturreko eskuin karlistak Hispanitatearen interpretazio praktikoa egiten du, “Espainiar Nazioaren” ideia xumean geratzen dena, bestelako nazio historikoen gainetik jarriz (Kataluniaren gainean kasu, zeina nazio modura ez duten onartu nahi).\nKarlismoaren lelo historikoaren defentsa egiten dute, Jainkoa, Aberria, Foruak eta Erregea, baina muturreko eskuinera guztiz zuzenduak, eta denaren gainetik Jainkoa dagoela diote, euren modura egindako Jaun Goikoa, kristautasunarekin zer ikusirik ez duena eta miserikordiarik ez duena; are gutxiago da on eta perfektua, muturreko eskuindar horiek katoliko ez direla uste dutenen kontra gatazkara eta odol isurketara bultzatzen baitu. Izan ere, eurentzat, edozeren gainetik katoliko behar da izan. Baina ez dira Francisco I. Aita Santuak dioen moduko katolikoak, ez. Katoliko sutsuak dira, integristak, talibanak.\nXX. mendeko 60 eta 70. hamarkadetan, Frantziako maiatzaren 68ak eztanda egin zuenean, karlismoaren sektore inportante batek, Borboi eta Parmako On Karlos Hugo I Espainietako Printzipe-Errege Legezkoaren pean zegoena, eta Erregeran arrebek (zeintzuen artean Borboi eta Parmako Maria Teresa nabarmendu behar dugun), gizarte anitz eta bidezko baten proposamena ekarri zioten karlismoari, sozialismo autogestionario eta federalistaren dotrina politiko, ekonomiko eta lurralde-antolakuntzazkoaren pean. Alderdi Karlista, Espainiako alderdirik zaharrena izan zena, aldaketa demokratikoa zuzentzeko gura zuen monarkia autogestionario eta federalistarekin. Karlista aurrerakoiek hainbat esfortzu egin zituzten ideologia karlista argitzearren, jendeari azalduz, karlismoaren programa politikoaren hiritar orori gerturatuz, Espainietako Herrien Tradizio Komunitarioak defendatuz, Udalerrien Komunalak defendatuz, eta bereziki Nazio Historiko Espainiarren Foru eta tokiko Konstituzio Historikoak zainduz: Gaztela, Katalunia, Leon...\nKarlismoaren muturreko eskuinak, ordea, Karlismo aurrerakoiaren eboluzioa oztopatzen saiatu zen, sozialista, demokratikoa, federalista eta autogestionarioa zena, eta 1976ko Jurramendin atentaturik okerrena gauzatu zuen, Aniano Jiménez Santos eta Ricardo García Pellejero akatuz, garaian Legezko Errege zen Borboiko On Karlos Hugo I.aren segizioa laguntzen zuten bi karlista sozialista. Muturreko eskuinak Estatuko Gobernuaren aparatuekin jokatu zuen, 1976an Carlos Arias Navarro Gobernuko lehendakari zela, eta Fraga Iribarne Barne Ministro, zeintzuk Karlos Hugo I.aren anaia zen Borboiko Sixto Enriquerekin aurkeztu ziren eskuindar karlistekin egin zuten lan. Muturreko eskuindar hauen segizioa GAL komandoen parte izango ziren gaiztaginengatik zegoen osatua, garai horietan Batallón Vasco Español sortzen zutena, bai eta Guerrilleros de Cristo Rey ere. Jean Pierre Cherid edo Argentina zein Italiako eskuinaren barneko gaiztaginek eman zioten izena operazioari: “Jurramendi Berreskuratzeko Operazioa”, gorrien, marxisten, ateoen eta jende honi bururatzen zaien bestelako erokerien kontra mendia salbatzeko.\nBehin bi karlismoak zatituta, muturreko eskuinekoa eta ezkertiarra, gogoeta egin daiteke karlismoaren batasuna berreraikitzearen inguruan. Eta logikoki, jende honen guztiaren helburuak jakinda, bai eta zer nahi duen euren buruak “legezko monarkikotzat” jota Borboiko On Karlos Jabier onartzen ez dutenean, BATASUN POSIBILITATERIK EZ DAGOELA esan daiteke\nBorboiko Karlos Jabier I. Erregea da Borboiko On Karlos Hugoren I.aren heredero legezkoa, gure Errege eta Subirano Leial izandakoa 2010ean zendu zen arte. Espainietako Monarkia Katolikoaren kausaren defendatzaileok bere semearen alde jarri ginen, Asturiasko legezko printze zena, eta Espainietako Errege izendatu genuen. Borboiko On Karlos Jabier I.ak bere aita Erregearen memoria du gordetzen, goian duguna, eta arrazoi horrengatik bere esku dauka agindua, bere Aitaren eta izeben (euren artean Borboi eta Parmako Maria Teresa Infanta) memoria traizionatuko ez duena.\nHala bada, blog hau karlismoaren batura bat proposatzen duen edozein ideiaz at kokatzen da, eta bakarrik KARLISTA ALDERDIAren karlismoa ulertzen du, euren burua “Tradizionaltzat” duten beste indar beligerante, atzerakoi, mugiezin eta sektarioen aurrean. Aldi berean, proiektu SOZIALISTA, AUTOGESTIONARIO ETA FEDERALISTArengatik lan egiten du, NAZIO IBERIKOEN instituzio KONFEDERATZAT MONARKIA KARLISTAren gainegitura defendatuz.\nPublicado por Legitimista Digital en 16:48\nEtiquetas: Capitalismo, Carlismo, Confederalismo, Cristianismo, Euskadi, Legitimismo, Monarquía, Socialismo Blanco, Tradicionalismo\nEXTREMA DERECHA DEL CARLISMO E IZQUIERDA DEL CARLI...


Trapagarango Udala - Gobernu organoak\nUdalbatza . Legeak ezartzen dituen funtzioak izango ditu..\nTokiko Gobernu Batzarra. Eginkizun hauek ditu:\nKudeaketa ekonomikoa onartutako aurrekontuaren arabera garatzea, gastuak bere eskumeneko mugen barruan xedatzea.\nDiruzaintzako eragiketak hitzartzea, une bakoitzean bizirik dauden eragiketen zenbateko metatuak aurreko ekitaldian likidatutako diru-sarreren% 15 gainditzen ez duenean, ordainketak agintzea eta kontuak ematea; hori guztia Toki Ogasunak Arautzen dituen Legean xedatutakoaren arabera.\nEnplegu publikoaren eskaintza onartzea, osoko bilkurak onartutako aurrekontuaren eta plantillaren arabera, eta langileak hautatzeko eta lanpostuak betetzeko lehiaketetarako proben oinarriak onartzea.\nOsoko bilkurari berariaz esleitu ez zaizkion plangintza orokorra garatzeko plangintza-tresnak onartzea, bai eta hirigintza-kudeaketako tresnak eta urbanizazio-proiektuak ere.\nAgintaritzari ez obeditzea edo udal-ordenantzak haustea zigortzea, eskumen hori beste organo batzuei esleitu zaien kasuetan izan ezik.\nObren, horniduren, zerbitzuen, zerbitzu publikoen kudeaketaren kontratazioak, administrazio-kontratu bereziak, eta kontratu pribatuak, zenbatekoa aurrekontuko baliabide arrunten ehuneko 10 baino handiagoa ez denean, eta, edonola ere, sei milioi euroko zenbatekoa gainditzen ez denean, urte anitzekoak barne, horien iraupena lau urtetik gorakoa ez denean, betiere urteko zenbateko metatuak ez badu gainditzen baliabideei dagokienez adierazitako ehunekoa. Lehen ekitaldiko aurrekontuaren arruntak, ezta zenbatekoa ere.\nObra- eta zerbitzu-proiektuak onartzea, horiek kontratatzeko edo emateko eskumena duenean eta aurrekontuan aurreikusita daudenean.\nOndasunen gaineko emakidak esleitzea eta ondare-legeriaren mendeko ondasun higiezinak eta eskubideak eskuratzea, baldin eta horien balioa ez bada aurrekontuko baliabide arrunten ehuneko 10 baino handiagoa, ez eta hiru milioi euroko zenbatekoa ere, eta ondarea besterentzea, baldin eta haren balioak ez badu gainditzen adierazitako ehunekoa eta zenbatekoa.\nLizentziak ematea, lege sektorialek Osoko Bilkurari edo Tokiko Gobernu Batzarrari berariaz esleitzen ez badiote.\nEhorzketa-emakidak, horien titulartasun-aldaketak, ehorzketak eta hobitik ateratzeak.\nTokiko gobernu-batzarrak emandako egintzen aurkako berraztertze-errekurtsoak ebaztea.


Aurreiritziak gainditzeko bidaia - Noticias de Gipuzkoa\nTanttaka teatroaren antzezlan berria da 'Ameriketako bidaia'. Amerikako Estatu Batuetara ikasturtea pasatzera doazen bi nesken aurreiritziak lantzen ditu Mireia Gabilondoren obrak\niñigo satrustegi 13.03.2021 | 11:17\nTanttaka teatroaren antzezlan berria da 'Ameriketako bidaia'. Mikel Basco\nTanttaka teatroaren antzezlan berria da 'Ameriketako bidaia'.\nAntzezlanean, Jone izango da Nerea Mazo (Bilbo, 1998), AEBak ezagutzeko irrikitan eta ilusio handiz dagoen gaztea, bere ametsa betetzen ari da. Miren Arrietak (Donostia, 1998), berriz, Mariaren papera egingo du, gurasoek behartuta eta erreparo handiz begiratzen diena yankiei buruzko ideiei. Dallaseko aireportuan ezagutuko dute elkar, eta ostatu emango dien herrialdearen gaineko iritziak trukatuko dituzte. Ez datoz bat, eta inpresio txarra hartuko diote batak besteari.\nHalako batean, zerbait jazoko da, gaizki ulertu bat egongo da Jonerekin: deportatzeko agindua jasoko du. Baina Mariak ezagutu berri duen kidea laguntzeko ahalegina egingo du. Gaizki hasitako bidea, beraz, konexio indartsu baten bidez konponduko dute bi lagunek Mireia Gabilondok zuzendu eta Patxo Telleriak idatzi duten obra honetan. Mazok eta Arrietak pertsonaia nagusiak ez ezik, bigarren mailako pertsonaiak ere gorpuztuko dituzte, hala nola, euren harrera familietako kideak edota aireportuko langileak.\nUmorea lagun, herrialdearen inguruko aurreiritziak landuko dituzte oholtza gainean. Hain justu, Miren Arrietak urtebete igaro zuen ikasten Estatu Batuetan, eta adierazi duenez, joan aurretik bi pertsonaien arteko iritzien erdibidekoa zuen berak: "Egia da ilusio handiz joan nintzela bertara ikastera, baina, hala ere, nahiko buru itxiak zirela banekien". Ildo horretatik Nevadako herri txiki eta "kontserbadore" batean egon zela azaldu du Arrietak eta horrek kulturalki suposatu zion talkaz mintzatu da. Hala ere, ondorio batera iritsi zen, bere pertsonaiak berak ere esaten duena: "Han ere, hemen bezala, denetariko jendea dago, baita jende zoragarria ere", eta gaineratu du leku berrietara iristerakoan jarrera "irekia" izatea ezinbestekoa dela.\nBere aldetik, Nerea Mazok adierazi du "erraza" izan dela pertsonaiekin konektatzea, izan ere, adin antzekoa duten neskak antzezten ari dira, eta hortaz, erantsi ahal izan dizkiete euren izaeraren eta umorearen elementuak. Gaia "potentea" izanagatik ere, barre egiteko ikuskizuna baita prestatu berri dutena.\nBidea hasi berri, baina ez motz\nAskoren-tzat aurpegi ezagunak izango dira gazteenak. Hain zuzen ere ETBren Go!azen telesailean elkarrekin ibilitakoak dira Arrieta eta Mazo. Urte batzuk pasa dira ordutik, eta hainbat antzerki, telesail eta filmetan parte hartu dute biek, nork bere bidetik. Bideak, ordea, berriz elkartu ditu Ameriketako bidaia antzezlanean."Lagun minak egin ginen Go!azen-en, eta harremana mantendu dugu ordutik. Niretzako plazerra da Mirenekin konpartitzea nire lehen antzezlana", esan du Mazok. Lanbideak harremana are gehiago sendotzen lagundu diela adierazi dute, ordu asko ematen baitituzte batera, entseguetan edo joan-etorrietan. Gainera, batera ikasi, eta batera bizi dira orain Madrilen.\nEskertuta ageri dira orain arte izandako aukera mordoagatik, jakin badakiten arren lana ez dagoela bermatuta hilabetetik-hilabetera. Arrietak uste du zortea pisuzko faktorea dela aktoreen munduan, baina, era berean, langilea ere izan behar dela deritzo: "Harro eta pozik gaude, baina hobetzeko ari gara lanean eta ikasten". Lanbidea barrutik ezagutzeko aukera izaten ari direla azpimarratu du Mazok, eta gogorra den arren segitzeko indarra dutela.\nOrohar, gustura sentitzen dira edozein dela formatua: telebista, zinema, antzerkia€ "Batzuetan ematen du telesail jakin batzuetan sartu behar dela famatu egiteko. Orain, antzerki honetan oso gustura gaude, txikia bada ere, asko ikasten ari baikara", adierazi du Donostiakoak. Nerea Mazok uste du dizplinetako bakoitzak erritmo desberdina duela, baina denek dutela zer edo zer gustatzen zaiena: "Telesailek lan handiagoa ematen dute, egunero ikasi behar delako gidoia, baina polita da taldean lan egitea. Antzerkian prozesua gehiago gozatzen da istorioa hasi eta bukatzen delako". Emanaldiak egin ahala, antzezlana eta haiek beraiek handitzen ari direla igarri dute. Zinemaren kasuan, "luxu" ugari daudela azaldu dute: hotela, garraioak€ eta erosoena dela onartu du.\nEtorkizun hurbilari begiratzean, lanean jarraitzearekin pozik leudeke biak ala biak. Ikus -entzunezko komunikazioan graduatua da bilbotarra, eta aitortu du kameraren atzean jartzea gustatuko litzaiokeela egunen batean. Arrietak, berriz, pantaila handirako zerbait egin nahiko luke, pertsonaiarekin eta lanarekin konektatzeko prozesu luzeagoa baitu. Nazioartera salto egiteak ere tentatzen ditu, eta Frantzia aipatu dute adibide.\nUne honetan ordea, buru belarri dabiltza antzerki-ikasketetan eta birarekin. Gazteen arabera, neketsua da biak bateratzea, baina pozarren ari dira herri batetik bestera Gabilondoren zuzendaritzapean. Hurrengo hilabeteetarako dozena emanaldi dituzte aurreikusita Galdakaon, Donostian, Bilbon, Gasteizen, Zumaian, Bergaran edo Hernanin, eta laster beste data berri batzuk ere iragarriko dituzte.


Autrey (Meurthe-et-Moselle) - Wikipedia, entziklopedia askea.\nVincent PEULTIER (2014-2020)\n48° 31′ 55″ N, 6° 07′ 49″ E / 48.5319°N,6.1303°E / 48.5319; 6.1303Koordenatuak: 48° 31′ 55″ N, 6° 07′ 49″ E / 48.5319°N,6.1303°E / 48.5319; 6.1303\nAutrey (Meurthe-et-Moselle) (Frantzia)\nAutrey (Meurthe-et-Moselle) (Meurthe-et-Moselle)\nCeintrey, Clérey-sur-Brenon, Houdelmont, Houdreville, Pierreville eta Pulligny\nAutrey Frantziako udalerri bat da, Meurthe-et-Moselle departamenduan dagoena, Grand Est eskualdean. 2013an 173 biztanle zituen.\n2007an Autrey udalerrian erroldatutako biztanleak 173 ziren. Familiak 67 ziren, horien artean 18 pertsona bakarrekoak ziren (9 bakarrik bizi ziren gizonak eta 9 bakarrik bizi ziren emakumeak), 18 seme-alabarik gabeko familiak ziren, 27 seme-alabak dituzten bikoteak ziren eta 4 seme-alabak dituzten guraso-bakarreko familiak ziren.\n2007an 85 etxebizitza zeuden, 69 familiaren etxebizitza nagusia ziren, 7 bigarren erresidentzia ziren eta 10 hutsik zeuden. 78 etxeak ziren eta 8 apartamentuak ziren. 69 etxebizitza nagusietatik 62 bere jabearen bizilekua ziren, 4 alokairuan okupaturik zeuden eta 2 doan lagata zeuden; 2 etxek bi gela zituzten, 3 etxek hiru zituzten, 13 etxek lau zituzten eta 50 etxek bost zituzten. 51 etxek euren parking plaza propioa zuten azpian. 34 etxetan ibilgailu bat zegoen eta 25 etxetan bat baino gehiago zituzten.\nAutrey udalerriko biztanleria-piramidea 2009an .\n2007an lan egiteko adina zuten pertsonak 114 ziren, horien artean 92 aktiboak ziren eta 22 inaktiboak ziren. 92 pertsona aktiboetatik 83 lanean zeuden (44 gizon eta 39 emakume) eta 8 langabezian zeuden (4 gizon eta 4 emakume). 22 pertsona inaktiboetatik 4 erretiraturik zeuden, 14 ikasten zeuden eta 4 "bestelako inaktibo" gisa sailkaturik zeuden.\n2009an Autrey udalerrian 70 unitate fiskal zeuden, 175 pertsonek osaturik. Pertsona bakoitzeko diru-sarrera fiskalaren mediana urteko 24.641 euro zen.\n2007an zeuden 6 komertzioetatik, 1 janari enpresa zen, 2 eraikuntza enpresak ziren, 1 garraio enpresa zen, 1 zerbitzu enpresa zen eta 1 «beste zerbitzu jarduera batzuk» multzoan sailkatutako enpresa zen.\n2000. urtean Autrey udalerrian 7 nekazaritza-ustiategi zeuden, 740 hektarea erabiltzen.\nMultimedia: Autrey (Meurthe-et-Moselle)\nBNF: 152641011 (data)\nOrriaren azken aldaketa: 6 urtarrila 2020, 11:28.


Ezteiak - Mintzoak - Ipar Euskal Herriko ahozko memoriaren ataria\nLekukoa(k): Kattalin Ithurralde\nDonibane Lohizuneko herriko etxeko kodea: 1AV317\nGaia(k): Biziko urratsak, Ospakizunak, Ezkontzak\nKattalin Ithurralde 1914an sortu zen, Donibane Lohizuneko Labrouche etorbidean. Bere burasoek epizeria-drogeria bat zuten han (burasoak ez ziren sortzez donibandarrak; aita Arrangoitzekoa zen eta ama Arbonakoa). Ahizpa batekin hazi zen.\nKattalinek lehenik San Josepe eskolan eta gero batxilergoa lortzeko Pauen (Saint-Maur-eko eskola) ikasi zuen.\nKattalinen oroitzapen guziak Donibane Lohizunerekin hertsiki lotuak dira: haurtzaroko jokoak, erlisionezko praktikak (katixima, komunioa, Mariaren alaben kongregazioa) eta gaztaroko eta nerabezaroko aisialdiak (Begiraleak taldea).\n1941ean, André Ithurralderekin ezkondu zen. Bikoteak bost haur izan zituen.\nSenarraren aktibitate erritmoari egokitu zitzaion. Izan ere, senarra 1940ko hamarkadan enpresaburua izan zen (Saint-Jean eta Soluco kontserbategiak), ontzijabea ere, eta, 1971etik 1987ra, 17 urtez, herriko auzapeza izan zen (harrera anitz).\nSenarraren presentzia azkarra izanik ere, Kattalin ez da itzaleko emaztea. Nortasun azkarra du eta ez du gordetzen.\nIparraldeko lehenengo Olentzero izandakoa\nElizaren eragina 1940 hamarkadan\nBesta-Berri Armendaritzen 1978an : bereizketa politiko-sozialaren erakusleiho\nDantzak eta "Euskal ezkontza" izeneko estanpa


Bizkaiko emakumeek partaidetza handia izan dute Mahalak babestu duen Pentatloian - Geuria Merkatua\nAurten jokatu da lehenengo aldiz Emakumezkoen Euskal Pentatloi Txapelketa. Banakakoa eta binakako jokatu dira eta adierazgarria da emakume hauen artean bizkaitarrek izan duten presentzia.\nEkainean jokatu zen Binakako Emakumezkoen Pentatloi saria eta 3 bikote ziren parte hartzekoak: Luzia Orbe eta Garazi Arruti, Karmele Gisasola (Zelai III) eta Uxue Ansorregi eta Claudia Lucia Muñoz eta Julia Martinez. Azkenean azken bikoteak ez zuen parte hartzerik izan eta Luzia Orbe eta Garazi Arruti bikotea izan zen garaile.\nSaria irabazi berritan oso pozik agertu ziren Orbe eta Arruti Naiz komunikabiean adirazi zutenez. Onartu zuten «oso urduri» jardun zirela eta horren erruz, zenbait akats egin zituztela. Aizkoran are gehiago urduritu zirela ere adierazi zuten eta hor aurkariak hurbildu egin zirela. Nolanahi ere, ezin izan zuten denbora irauli “Zelai III.a” eta Ansorregik. Hauek penatuta agertu ziren. «Amorratuta», Uxue Ansorregik ondo zehaztu legez. Hala ere, lanak bukatzeagatik harro ere sentitu ziren.\nBanakako emakumezkoen pentatloiko partaideak\nIrailean jokatu zen Banakako Emakumezkoen Pentatloia eta kasu honetan binaka izan zirenetatik 3 partaidek berriro parte hartu zuten. Banaka, ausardia handiagoz oraingoan: Luzia Orbe, Garazi Arruti eta Karmele Gisasolak izan ziren partaideak eta Karmele izan zen garaile. Oso argi esan zuen Berria egunkarian egin zioten elkarrizketan «Sekula plazaratzeko aukera izan ez zuten emakumezkoena ere bada txapel hau: adibidez, nire amonarena. Ea hau mugarria den emakumezko gehiago animatzeko».\n“Luciak eta Garazik sekulako meritua dute, batez ere Luciak, otsailera arte ez baitzekien zer ziren herri kirolak. Eta oso lan ona egin zuen. Baita Garazik ere. 50 kilo bakarrik pisatzen du. Ez dakit beste inor ausartuko litzatekeen pisu horrekin.” Gehitu du bere esaneta Karmelek.\nOso txapelketa berria da eta oraindik oso jende gutxik daki honen berri. Aurtengoa erakuslehio baten modura ikusi du Karmelek eta ea emakume gehiagoren parte hartzea nola ikusiko luken galdetu ziotenean honela erantzun zuen Berria egunkarian: “Bai, noski, baina banakako pentatloiak urtebeteko prestaketa eskatzen du. Gu iaz hasi ginen aizkoran, eta, gero, giza proban. Nire ustez, aurtengoa erakusleihoa izan da emakume gehiago anima daitezen. Jada etorri zaizkigu batzuk galdezka. Badut itxaropena datorren urtean binakakoan beste lehiakide batzuk ariko direla.”\nEsan daiteke beraz, interesa piztu duela kirol honek hainbat emakume kirolariren artean eta datozen denboraldietan emakumeen parte hartzea gehitu daitekela.\nAurten 25 urte bete dira Mahalan lehen gazta egin zutenetik eta nolabait ospatze aldera, Euskal pentatloi taldeak antolatu dituen ekimenen babesle nagusi bihurtu da. Gauza jakina da baserri inguruan eta batez ere baserriko lanari lotuta sortu ziren desafio, norgehiagoka eta erronkak denboran zehar kirol erakustaldi edo kirol apustu bihurtu direla. Euskal Pentatloi Taldeak nolabait jakin izan du tradizio honi garaietara egokituz ukitu berri bat ematen. Mahalak ere baserrian beti egin izan den produktuen lantze, eraldatze eta merkaturatze lana oinarri hartuta bizi garen garaietara egokitzen lan handia egin behar izan du eta hor dago nolabait bien arteko lanaren eta filosofiaren elkarbanatzea. Bertako kultura eta kirola babesten egiten duen lanaren beste keinu bat izan da hau ere.\nGaiak: Beste batzuk - Kirolak


Hontz zuria, gaueko erregina - Petronor\nGURE INGURUNEA NATUR INGURUNEA NATURARI BURUZKO ARTIKULUAK Hontz zuria, gaueko erregina\nHontz zuria, gaueko erregina\nIkusteko zailenetariko eta urrienetariko bat den hegaztia oraindik ere Petronor findegiaren inguruan bizi dena, gauez bizi den hontz misteriotsua da. Aldiz, egunez ikusten badugu, oso ederra den hegaztia dugu, superstizioko beldurra eragiten duenarekin zerikusirik ez duena. Luma dotoreak eta finak ditu, 35 cm luze izan daitezkeenak, orban gabeko kolore zuria edo krema kolorea du, eta sabelaldean zein bularraldean zenbait orban ditu. Hegoak eta bizkarraldea urre-gorrixka kolorekoak dira eta gris edo gorri koloreko orbanak dituen luzapena du.\nEguna igarotzeko babeslea bilatzen duenean, leku lasaia, isila eta iluna bilatzen du hontzak. Argitasun gutxiko lekuak onartuko ditu, asko jota, lo egin ahal izateko, ezin baitu argia jasan. Bere etxea aukeratutakoan, urteetan bizi daiteke han.\nEgunez, atseden hartzen ari denean, gorputza zutik dauka eta lumak hari itsatsita, begiak erdi-itxita eta aurpegiko lumak zutik, bihotza eratzen.\nGaua iristen denean, bat-batean, bere jarrera eta bere itxura aldatu egiten dira. Ehizatzeko garaia da. Mamu zuria bailitz, bere atseden-lekua isilean utzi eta zelaietarantz abiatzen da hegan. Sarri, altuera baxuan egiten du hegan, harrapakinik dagoen ikusteko, haren mugimenduarengatik. Gainerako harraparien bezala, harrapakinak aurkitu eta harrapatzeko gai da, karraskariak eta satitsuak gehienbat, haiek egiten duten zaratarengatik.\nHarrapariak txikitu eta haiek jaten dituenean, hontzak atzera botatzen ditu lumak, eta bere aurpegiko diskoa garbi geldituko da; orduan ikus daiteke bere moko sendoa.\nMARTXOAN HASTEN DA ARALDIA\nMartxoaren hasieran hasten da hontzen araldia eta arrek zurrungak diruditen zaratak egiten dituzte etengabe. Emeei harrapari ugari eramaten dizkiete, gehiegi askotan, eta han gelditzen dira, soberan, pilatuta. Ez dituzte habiak egiten,ganbara bateko lurrean edo zuhaitzen barrualdean uzten dituzte arrautzak. 4 eta 8 bitartean jartzen dituzte, baina 11 ere izan daitezke janari asko eduki duten urteetan.\nEmeak egiten du txitatze osoa, 30 eta 40 egun bitartean irauten duena, eta arrak elikatzen du hau. Gutxitan uzten du habia.\nArrautzak irekitzen direnean, hontz gazteak azaltzen dira, luma zuri lodiz estaliak. Handik bi astera, beste luma batzuk ateratzen zaizkie, ugariagoak, eta lur kolorekoak. Kumeek 40 egun dituzten arte ez zaizkie erortzen. Gero, helduen lumak ateratzen zaizkie betirako.\nHaien garapena mantsoa bada ere, gaueko harrapari hauek ongi elikatuta badaude, jaio eta 70 edo 80 egunera hegan egiteko gai dira kumeak; baina haien etxearen inguruan jarraituko dute aste betez edo bi astez. Gero, independizatu egiten dira eta noranahi sakabanatzen dira nonbaiten gelditzeko elikagai adina dagoen lekua bilatzeko.\nHainbat kondaira bereziren protagonista, lamien eta sorginen lagun mina eta, sarri, izaki ilun eta zorigaitzeko zela pentsarazi duena, heriotzarekin lotuta zegoelakoan, hontza oso hegazti misteriotsua da, hegaztien artean gehiena. Gauez egiten du hegan, isilean, zuhaitzeko hostoa erortzen den bezala; bere uhuriak gaueko mundu beldurgarriarekin lotzen dugu; bihotz itxura duen aurpegi goibela, ilargiaren argiaren azpian zilar kolorea hartzen duena, eta nekazal kanpai-dorreetan eta ganbaretan babesten dela eta, gero eta handiagoa egin du gizakiak hari dion beldurra.


etapak – 3 orrialdea – Tropela.eus bloga\n3. etapa: Cambridge > London (155km). Profila eta aurre analisia\nFrantziako Tourreko 3. etapa lasterketako errezenetarikoa izango da. Oso etapa laburra izango dute txirrindulariak aurretik, 155km-ko besterik ez ibilbide lau batean. Etapa honen ikusmina ordea azken kilometroetan etorriko da, Londreseko hiriburuan sartzen direnean. Esprinterako etapa izango dela ez dago esan beharrik.\nLehen bi etapek emandakoa ikusirik, apostu garbia egin beharra dago Kittelen (GIA, %33,1) alde. Cavendish (OPQ, %14,9) eta Modolo (LAM, %6,9) esprinterrak jokoz kanpo geratu direlarik, Londresen garaile izateko kontuan izan beharreko beste izenak Greipel (LOT, 1,3%) eta Demare (FDJ, %24,7) izango dira. Kokapen on bat eta abiadura puntua funtsezko ezaugarriak izango dira 3.etaparako. Hona hemen faboritoak;\n** Greipel (LOT, %1,3) / Demare (FDJ, %24,7)\n* Kristoff (KAT, %42,7) / Sagan (CAN, %50,5) / Coquard (EUR, %22,2)\nBidaltzailea:Seibol 2014-07-06 2014-07-07 Hemen argitaratua:Aurre analisia, Frantziako Tourra, TxirrindularitzaEtiketak: Cavendish, Coquard, Demare, etapak, Greipel, Kittel, Kristoff, Modolo, SaganUtzi iruzkina 3. etapa: Cambridge > London (155km). Profila eta aurre analisia bidalketan\n1. etapa: Leeds > Harrogate. Profila eta aurre analisia\nLeedsen hasi eta Harrogate herrian amaituko da aurtengo edizioko Frantziako Tourraren lehen etapa. 190km burutu beharko dituzte txirrindulariak lehen egunean, esprintak lehen liderra ezagutzera eman arte. Lehen 65km-ak lauak dira, espero den ihesaldiak beraz errenta handitzeko parada izango du etapako une honetan. Hemendik aurrera 3 portutxo kateatuko dituzte: Cote de Cray 4º (1,7km-7,1%), Cote de Buttertubs 3º (4,5km-6,8%) eta Cote de Grinton Moor (3km-6,6%), azken hau helmugara 60km faltan igoko dutelarik. Hiru portu hauek lasterketako lehen mendiko liderra emango digu. Gainera, aipatu beharra dago tarteko esprinta lehen portuaren ondoren biziko dela eta erregulartasunaren sailkapena kontuan izanda pelotoiaren abiadak ihesaldiaren errenta nahi gabe murriztuko du. Azken 60km-ak ikusirik esprinta aurreikusten da Tourreko lehen etapan.\nAzken kilometroak pixka bat gorantz egiten badu ere azken 250m-ak lauak eta zuzen egingo dituzte txirrindulariak, beraz esprint garbi bat aurreikusten da Harrogateko helmugan.\nFaboritoez zer esan, iazko izen berdinak azaltzen zaizkigu aurten ere esprintean amaituko diren etapetarako. Kittel (GIA) izango da erreferentzia nagusia aurtengo esprintetan, baina berriki jokatu den Alemaniako txapelketan estu eta larri ikusi genuen tropelean ezin iritsi, bertan Greipel (LOT) izan zen irabazlea eta honek zalantza puntu bat eragin du. Honekin, esan beharra dago Cavendishek (OPQ) etxean korritzen duela eta motibazioz gainezka egongo dela etapa hauetan, kontu beraz Maneko txirrindulariarekin. Hau esanez, hona hemen lehen etapa honetarako nire faboritoak:\n*** Cavendish (OPQ)\n** Kittel (GIA) / Greipel (LOT) / Demare (FDJ)\n* Sagan (CAN) / Kristoff (KAT) / Modolo (LAM)\nBidaltzailea:Seibol 2014-07-05 2014-07-05 Hemen argitaratua:Aurre analisia, Frantziako Tourra, TxirrindularitzaEtiketak: Cavendish, Demare, esprinta, esprinterrak, etapak, Greipel, Kittel, Kristoff, Modolo, SaganUtzi iruzkina 1. etapa: Leeds > Harrogate. Profila eta aurre analisia bidalketan\nFrantziako Tourra 2008: ibilbidearen azterketa\nUztailaren 5a. Aste bi baino ez urteko txirrindularitza ikuskizun nagusia has dadin, dena kendu eta dena ematen duen lasterketa has dadin. Hiru astetan zehar txirrindulariek Frantziako errepideetan zehar izerdi eskerga bota beharko dute, bakoitzak aldez aurretik finkatutako helburuak bete ditzan. Batek baino gehiagok birplanteatu beharko ditu bereak lasterketak egunak kontsumitu ahala.\nAurtengo ekitaldian antolakuntzak neurri harrigarri bi hartu ditu: alde batetik, aitzin etapa ezabatu egin du, eta bestetik, taldekako erlojupekoa ere bai. Neurri hauek, noski, igotzaileek gustura asko ikusiko dituzte; beste faborito batzuek ez, ordea. Argi dago denei gustua egitea ez dela erreza.\nEtapen azterketan buru belarri sartuta, eta aurretik esan bezala, aitzin etaparen hutsuneak atentzioa deitzen du. Aurten lehendabiziko etapa lineakoa izango da, eta ondobidean lehen lehoitxo horia, eta ondorioz liderraren lehen mailloa hartuko duen txirrindularia, sprinter bat izango da. 2. eta 3. etapa ere lehendabizikoaren antzekoak dira, muinotxoren bat edo besterekin, 4. mailakoak gehienbat, beraz, esprinterrak urduri ez jartzeko modukoak. Continue reading “Frantziako Tourra 2008: ibilbidearen azterketa”\nBidaltzailea:Julen 2008-06-25 2011-02-13 Hemen argitaratua:Frantziako Tourra, IbilbideakEtiketak: esprintak, esprinterrak, etapak, mendia13 iruzkin Frantziako Tourra 2008: ibilbidearen azterketa sarreran


Zuria, beltza, zuria… | Bizigiro | Berria\nZuria, beltza, zuria…\nEboluzioa ikertzen duten adituen arabera, gure aspaldiko arbasoek ilez estalitako azal argia zuten, gaur egungo txinpantzeen antzekoa. Baina duela bi milioi urte inguru Afrikan bizi ziren hominido haiek bi hanken gainean ibiltzen hasi zirenean, azaleko ilea galtzen hasi ziren. Izan ere, jarduera fisikoak gorputz tenperaturaren gorakada eragin zuen; eta ilea galdu zuten tenperatura erregulatzeko. Ondorioz, ordura arte babestuta zegoen azala babes gabe geratu zen.\nBesteak beste, eguzki izpien argi ultramorea oso kaltegarria izan daiteke azalarentzat. Alde batetik, DNAn akatsak eraginda, mutazio genetikoak sor ditzake; eta, bestetik, berebiziko funtzio fisiologikoa duen molekula bat, azido folikoa, suntsi dezake.\nBerriki gizaki albinoekin egindako ikerketa batek erakutsi du Saharaz hegoaldeko afrikar albino gehienak oso gazte hiltzen direla melanomak jota. Horrek pentsarazten digu antzinako gizakien azala biluzik geratu zenean hautespen naturalak azal iluneko banakoak faboratu zituela, melanina pigmentua ekoizteko gai zirenak, alegia. Melaninak, eguzki-izpiak xurgatu eta barreiatzeko ahalmena duenez, ezkutu babesle gisa funtzionatzen baitu.\nMelanina mota ugari existitzen dira, eta gizakiok horietako hiru ekoizten ditugu: neuromelanina, kolore marroixka duen eumelanina, eta sufre atomoz osatua egoteagatik kolore gorri-horixka duen fenomelanina. Azaleko zelulek edo melanozitoek azken biak ekoizten dituzte, eta, hain zuzen ere, eumelanina-fenomelanina mailek finkatzen dute zein izango den gure azalaren kolorea.\nZenbat eta melanina gehiago, orduan eta azal ilunagoa izango dugu; eta ondorioz, eguzki izpiekiko babes handiagoa. Eta eguzkiaren argi ultramoreak melaninaren ekoizpena sustatzen duenez, are babestuago. Aurtengo uda Euskal Herrian igaro duzuenok agian ez, baina gainontzekoek azala urtarrilean baino beltzaranagoa izango duzue, ezta? Bada, hori eguzkiari esker ekoiztu duzuen melaninari zor diozue.\nEra berean, zenbat eta melanina gutxiago, orduan eta azal zuriagoa, eta ondorioz, eguzki-izpiekiko babes txikiagoa. Informazio hori izanda, pentsa genezake komenigarria izango litzatekeela guztiok azal iluna izatea. Alabaina, oker geundeke. Dakigunez, eguzki gutxiko lekuetan azal zuriak gailentzen dira. Biztanleek eguzkiaren energia xurgatu beharra dute D bitamina ekoizteko, eta horrela hainbat osasun arazo ekiditen dituzte, errakitismoa, adibidez.\nBeraz, badirudi azken bi milioi urteetan, gizakia leku ezberdinak kolonizatzen joan den heinean, lekuan lekuko baldintzak tarteko, hautespen naturalak azal kolore ezberdinak faboratu dituela. Horren ondorioz, azal zuriko antzinako arbaso hura tente jartzean belztu eta Afrika uztean berriro argitu zen, gutxi gorabehera Michael Jacksonek bizitzan zehar izandako kolore aldaketaren antzera, baina pare bat milioi urteren buruan.


Grisa baino, berdea nahiago | Iritzia | GARA Euskal Herriko egunkaria\nGrisa baino, berdea nahiago\nPatioa eta palmondoak desagertzearen atzean oso proiektu errentagarria dago, baita Bilboko Udalak aurrera eramandako birkalifikazio prozesua ere\nAbuztuan palmondoak gogoan baditugu, ohikoa izango da hondartzen irudi exotikoak burura etortzea. Bilboko erdigunean egonez gero, aldiz, Abando auzoan, ohartuko gara zuhaitz tropikal horiek oso bestelako esanahia izan dezaketela. Egunotan balkoietan bi palmondo irudikatzen dituzten banderatxoak ageri dira, auzotarrek ehun urtetik gorako bi ale salbatu nahi dituzte eta. Ez daude bakarrik; borroka horrekin bat egiten dute, esaterako, Cervantes eskola publikoko Guraso Elkarteak, auzo elkarteak, kultura elkarteak, eskola publikoaren aldeko elkarteak eta Ekologistak Martxan-ek. Palmondoena ez da, alabaina, honen guztiaren oinarrian dagoen arazo bakarra.\nEgun, BAM Irakasleen Unibertsitate Eskolak patio zabal bat dauka, aurrean bi palmondo altu-altuekin. Azkeneko udal hauteskundeak igaro eta bi egunera, komunikabideen bitartez jakin izan genuen lur zati horretan aldaketa nabariak izango direla. Bilboko Elizbarrutiak bere egoitza berria eraikiko du eta orubearen beste erdia Mutualiari saldu dio klinika pribatu bat eraikitzeko. Patioa eta palmondoak desagertzearen atzean oso proiektu errentagarria dago, baita Bilboko Udalak aurrera eramandako birkalifikazio prozesua ere.\nProiektu horren ondorio negatiboak askotarikoak dira. Ondare historikoaren galeraz gain, Cervantes eskola publikoaren gelek argitasuna galduko dute, eta berez espazio gutxi duen eraikina are trinkotuago geratuko da. Gainera, aipatzekoa da Udalak berak zonaldean hurbiltasuneko gune libreak behar direla aitortzen duela, baina aitortu gabe patio hori horretarako azken aukera dela. Azken aukera, beraz, auzoan elkargune bat izateko eta, ondorioz, auzo giroa sustatzeko. Aurrera eramaten ari diren ekimenak sormenez beterikoak izateaz gain, parte-hartzaileak izaten ari dira. Horrela, bestelako oztopoak aurkitu dituzte: udalaren opakutasun eta malgutasunik eza.\nGotzaintzatik adierazi dute proiektu horrekin Bilboren modernizazio prozesuarekin bat egin nahi dutela; baina, zer esan nahi du horrek? Eskolaren hormek dioten bezala: grisa baino, berdea nahiago.\nAll about JOPUNTUA


Txantxikuak "2zirik" | Txantxiku Ikastola\nGoiburuko Nabigazio Barra\nHIZPRO - Euskaraz Bizi\nEkonomia eta Zergak\nAurtengo ikasturtean aurrera eramatea erabaki den “Txantxikuak 2zirik” proiektu berriari ekin genion 2018ko azken egunetan. Lehen Hezkuntzako eta Batxilergo 1. mailako ikasleak "Lehen Sorospenak" ikastaroa jaso zuten ordu eta erdiz abenduan zehar ikastolako partaide diren edo izan diren erizainen eskutik. DBHko ikasleak aldiz, urtarrilean izango dituzte gidatutako saio horiek. Horretaz gain, gorputz heziketako irakasleak zuzendutako beste ordubeteko saio bat jasoko dute, horien helburua ikasle guztiak lehen sorospenetan heztea izanik.\nAurtengoan, Lehen Hezkuntzako hirugarren mailatik batxilergo lehenengo mailarainoko ikasleek, gutxienez behin erizainek zuzendutako saio bat jasotzea izan da helburua. Modu honetan, lehen sorospenak adituen eskutik biziko dituzte ikasleek. Proiektu honi hasiera aurtengo ikasturtean eman diogu, baina asmoa urtero aurrera eramatea da; ikasleek urtez urte beraien jakintza sakonduz eta lehen sorospenen ezagutzak argituz joan daitezen.\nHori dela eta, aurten erizainak egin duten lana eskertzekoa da, hirugarren mailatik aurrera inoiz ikastaroa jaso gabeko ikasle guztien gelatatik pasatu direlako. Azkenik aipatu, osasun arloan lan egiten duten edo adituak diren guraso orok ateak zabalik dituela parte hartzeko. Norbaitek interesa izanez gero qualei@txantxikuikastola.eus edo laitjo@txantxikuikastola.eus emailetaramezu bat bidaltzearekin nahikoa da.\n2 ESKUK, BIZITZA BAT SALBA DEZAKETE\nGure albisteak jaso\nSan Juan Kale 1, 20560 Oñati\nTelf: 943 78 12 04


Globalizazioaren adarrak - Karrikiri Euskal Denda\n> Liburuak>Saiakera>Globalizazioaren adarrak\nAhotsak eta mintzabideak itxuragabe ugaritu -eta ugaritzen- dira, itxura batean, informazioarena omen den gizarte honetan. Orotariko mintzabideen bidez mintzo zaizkigun orotariko ahots horiek gehienak, ordea, Diskurtso Bakarra osatzen dute, nota bakarreko polifonia sasikoan.\nIdeologien eta Historiaren beraren akabera aldarrikatzen digu, adibidez, Diskurtso Bakar horrek, bere buruaz liluratutako orainaldi zoriontsu batean kokaturik.\nArretaz entzun eta irakurriz gero, ordea, Diskurtso Bakarraren lerroarteetan bertan atzeman daitezke orainaldi eternal horren kontraesanak, eta orainaldi birtual zoriontsu honen miseriak, eta zoriontasun sasiko horretan lekurik ez duten miserableen ahots isilaraziak: Seattle, Berlin, Praga, Miarritz… Aitor Zuberogoitiak, arreta Diskurtsoaren lerroarteetara emanik, Diskurtso Bakarrak betiko isilarazi nahi lituzkeen ahots horiei eman die ahotsa. Chinook-jendea harturik ahotsgabeko guztien metaforatzat.


Euskarazko zerbitzu gida — CodeSyntax - Interneten adituak\nAtzo iluntzean Seguran izan nintzen Iparra-Hegoa ekitaldian parte hartzen, Eneko Bidegainek moderatutako elkarrizketara gonbidatuta. Hasteko eskerrik asko han jasotako harrera oparoagatik.\nHelburua zen Iparraldeko eta Hegoaldekoen artean sarea sortu eta harremanak bultzatzeko euskarazko zerbitzu gida baten inguruan hausnartzea. Hau da, Baionara joatean jakin ahal izatea zein ostatutan atendituko gaituzten euskaraz edo Gasteizen zein okindegitan erosi dezakegun euskaraz ogia.\nHainbat aportazio egon ziren gaiaren lehentasunaz, praktikotasunaz, interesaz edo zein aktoreren teilatuan dagoen auzia.\nHor nik ere baditut nere zalantzak, Googleren edo antzerakoen nagusitasunarekin borroka egin behar bait da. Baina errealitatea da datubaseak sortzen ari garela, beraz hortik nire mezu nagusia bi puntutan izan zen:\nBatetik, ez dugula proiektu gehiago behar. Lehendik ere baditugula honelako proiektu gehiegi, antzerako interesekin edo aldaketa txikiekin honetara bildu daitezkeen proiektuak. Boteprontoan bururatzen zaizkidanak: Kontseilua, Gaindegia, Tokikom, CodeSyntax, udal gehienek, garapen ajentziek, Jaurlaritzak, Arartekoak edo Udalbiltzak. Denak ari dira nolabaiteko zerbitzu gidak sortuz, bakoitza interes partikular batzuekin baina modu berean aldaketa txikiekin bateragarriak izan litezkeenak. Denek dituzte datubasea eguneratzeko arazoak (aurrekontu falta) eta erabiltzaileok ez dugu emaitza osoa emango digun datubase bat inon. Unibertsalitatera gehien gerturatzen dena Google Maps izango da, baina hark ez du euskararen informaziorik ematen, eta ez dago informazioa esportatu eta berrerabiltzeko modurik.\nProiektu bat beharko genuke beraz, datubase bakar bat denon artean aberastu dezakeguna.\nSoluzio tekniko internazionalak berrerabili\nWikipedia aipatu zen eredu moduan, nola txiki-txikitik hasitako proiektu batek lortu duen nagusitasuna eta nola gaur egun proiektuari babesa ez den erakundeen aldetik zalantzan jartzen (Biba! Behingoz euskararako proiektu estrategiko batean adostuko ote dute babesa hiru administrazio nagusiek?)\nNik planteatu nuen ez dugula soluzio tekniko bat asmatu behar, datubase berri bat ez dugula sortu behar. Badagoela, eta OpenStreetMap izena daukala.\nOpenStreetMap-en mila motatako informazioa jarri, mantendu eta kontsultatu daiteke. Aurreko batean Baserrietarako bideetaz aritu nintzen, baina denetik dago: distribuzio elektrikoa, bidegorrien sareak, ondare kulturala, ur azpiegiturak... eta zerbitzu eta negozioak. Itxura batean mapa bat da, eta egia esan hori da aurpegi nagusia, baina horrek ez gaitu itsutu behar, askoz gehiago da OpenStreetMap.\nMapak eta informazio geografikoa gorde eta berrerabiltzeko sistema da. Datu biltegi mundial bat.\nWikipediaren moduan, edonork editatu eta gehitu dezake informazioa.\nEguneratutako informazioa erauzi, filtratu eta berrerabiltzeko modu anitzak eta automatizatuak daude.\nNorberak datu horiekin webgune, aplikazio, ikerketa edo nahi duena egin dezake, bere itxura edo identitatea jarriz (beti ere datuen jatorria aipatuz).\nAdibide azkarra: euskarazko zerbitzuak etxe alboan\n5 minutu behar izan ditut ni bizi naizen kalean euskaraz egiten duten zerbitzuak identifikatzeko, eta horretarako ondoko etiketa jarri diot bakoitzari:\nHonekin bakarrik eta datuak filtratzeko Overpass Turbo erabiliz lortu dut euskarazko zerbitzuen mapa. Gainera, nahi badugu datuak JSON edo beste formatu batzuetan esportatu eta berrerabili ditzakegu (JSON formatuan hementxe), telefonorako APP bati jaten emateko, udal webgunean publikatzeko, ikerketa baterako edo nahi dugunerako.\nOrduan zer? Elkarrekin kolaboratu dezakegu? Egingo dugu datubase bakar eta aberats hori?